[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.03.2006

KOM(2006) 139 endelig

2006/0045 (ACC)

Forslag til

RÅDETS AFGØRELSE

om indgåelse af interimsaftalen mellem Det Europæiske Fællesskab på den ene side og Republikken Albanien på den anden side om handel og handelsanliggender

(FORELAGT AF KOMMISSIONEN)

BEGRUNDELSE

1. Vedlagte forslag til Rådets afgørelse udgør retsinstrumentet for indgåelse af interimsaftalen mellem Det Europæiske Fællesskab på den ene side og Republikken Albanien på den anden side[1], i det følgende benævnt Albanien.

2. Albaniens forbindelser med Det Europæiske Fællesskab reguleres i øjeblikket ved aftalen om handel og handelsmæssigt og økonomisk samarbejde, som blev undertegnet i Bruxelles i maj 1992 og trådte i kraft den 4. december 1992.

3. Kommissionen fuldførte i overensstemmelse med de forhandlingsdirektiver, som Rådet udstedte den 21. oktober 2002, den 18. februar 2006 forhandlingerne om en stabiliserings- og associeringsaftale med Albanien. Kommissionen foreslår Rådet at stabiliserings- og associeringsaftalen og interimsaftalen undertegnes samtidigt, men stabiliserings- og associeringsaftalen træder først i kraft, når Albanien, Fællesskabet og medlemsstaterne har ratificeret den.

4. Kommissionen foreslår i afventning af ratifikationen af stabiliserings- og associeringsaftalen, i overensstemmelse med forhandlingsdirektiverne og stabiliserings- og associeringsaftalens artikel 136, at der indgås en interimsaftale til at sætte bestemmelserne om handel og handelsanliggender i kraft så snart som muligt efter undertegnelsen af stabiliserings- og associeringsaftalen. Kommissionen har ført forhandlinger med Albanien om en interimsaftale, som blev paraferet den 28. februar 2006.

5. Interimsaftalen skal afløse handelsbestemmelserne i aftalen mellem Det Europæiske Fællesskab og Albanien om handel og handelsmæssigt og økonomisk samarbejde. De mere favorable handelsindrømmelser, der gøres med Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000[2], skal fortsat gælde side om side med interimsaftalen.

6. Kommissionen anmoder Rådet om at godkende forhandlingsresultaterne og indgå interimsaftalen på Det Europæiske Fællesskabs vegne på basis af vedlagte forslag.

2006/0045 (ACC)

Forslag til

RÅDETS AFGØRELSE

om indgåelse af interimsaftalen mellem Det Europæiske Fællesskab på den ene side og Republikken Albanien på den anden side om handel og handelsanliggender

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, og artikel 300, stk. 3, første afsnit,

under henvisning til forslag fra Kommissionen, og

ud fra følgende betragtninger:

(1) Det er i afventning af ikrafttrædelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side, undertegnet i Bruxelles den […] nødvendigt at godkende interimsaftalen mellem Det Europæiske Fællesskab på den ene side og Albanien på den anden side om handel og handelsanliggender.

(2) Handelsbestemmelserne i denne aftale er af ekstraordinær karakter og er forbundet med den politik, der føres inden for rammerne af stabiliserings- og associeringsprocessen, og udgør ikke for Den Europæiske Union nogen præcedens for Fællesskabets handelspolitik over for andre tredjelande end de vestlige Balkanlande.

(3) Denne aftale bør derfor godkendes på Det Europæiske Fællesskabs vegne -

TRUFFET FØLGENDE AFGØRELSE:

Artikel 1

Interimsaftalen mellem Det Europæiske Fællesskab på den ene side og Republikken Albanien på den anden side, de dertil knyttede bilag og protokoller og fælleserklæringerne og erklæringen fra Fællesskabet, der er knyttet til slutakten, godkendes herved på Det Europæiske Fællesskabs vegne.

Teksterne til de i stk. 1 omhandlede akter er knyttet til denne afgørelse.

Artikel 2

Formanden for Rådet bemyndiges til at udpege de personer, der er beføjet til at deponere den i aftalens artikel 56 nævnte godkendelsesakt på Det Europæiske Fællesskabs vegne.

Udfærdiget i Bruxelles, den

På Rådets vegne

Formand

[1] Indgåelsen af interimsaftalen er betinget af, at stabiliserings- og associeringsaftalen undertegnes, hvilket efter planen skal ske i første halvår 2006. For at garantere, at interimsaftalen træder i kraft så snart som muligt, er de to procedurer sat i gang samtidigt.

[2] EFT L 240 af 23.9.2000, s. 1. Senest ændret ved forordning (EF) nr. 1946/2005 (EUT L 312 af 29.11.2005, s. 1).